สินค้าเกษตรบริโภคโอกาสทองการค้าเสรี
อุ๋ย แนะสินค้าเกษตรบริโภค ใช้โอกาสขยายกิจการรับเออีซี
17 ก.พ. 2555

อุ๋ย แนะสินค้าเกษตรบริโภค ใช้โอกาสขยายกิจการรับเออีซี
ม.ร.ว.ปรีดิยาธร เทวกุล อดีตรองนายกรัฐมนตรีและอดีตผู้ว่าการธนาคารแห่งประเทศไทย กล่าวในงานเสวนาวิชาการ “ธุรกิจไทยจะอยู่อย่างไรหลังเปิดเสรีอาเซียน” ว่า การเปิดเสรีการค้าอาเซียนจะมีทั้งผู้ที่ได้รับประโยชน์และเสียประโยชน์ ในส่วนของประเทศไทยน่าจะได้รับประโยชน์มากกว่า โดยเฉพาะผู้ประกอบการที่มีความรู้และทักษะเฉพาะด้านในการผลิตสูง เช่น กลุ่มธุรกิจก๊าซธรรมชาติและถ่านหิน น่าจะเป็นโอกาสที่ดีในการขยายธุรกิจออกไปยังประเทศเพื่อนบ้านได้ง่ายยิ่งขึ้น เนื่องจากมีความพร้อมและได้เปรียบทุกด้าน
อย่างไรก็ตาม สินค้าที่มีต้นทุนการผลิตสูงกว่าเพื่อนบ้าน เช่น รองเท้ายาง และเสื้อผ้าราคาถูก จะได้รับผลกระทบโดยตรง เพราะไม่สามารถแข่งขันด้านราคาได้ จึงควรที่จะค่อยๆ เลิกผลิต และหันมานำเข้าสินค้าเหล่านั้นจากผู้ผลิตในประเทศที่มีต้นทุนต่ำกว่าแทน
“การเปิด AEC จะมีทั้งคนที่ได้รับประโยชน์และได้รับผลกระทบ ซึ่งสินค้าที่มีความสามารถในการแข่งขัน เช่น สินค้าเกษตรและสินค้าอุปโภคบริโภค ซึ่งมีคุณภาพและต้นทุนต่ำ ควรวางแผนขยายกิจการให้มากขึ้น” ม.ร.ว.ปรีดิยาธร เสนอแนะ